Διεθνείς διαστάσεις λαμβάνει το σκάνδαλο με το γερμανικό κολοσσό της Volkswagen που ξέσπασε στις ΗΠΑ. Η Γαλλία κρίνει απαραίτητη τη διεξαγωγή έρευνας για τις αυτοκινητοβιομηχανίες σε πανευρωπαϊκό επίπεδο και η Νότια Κορέα να καλεί τους εκπροσώπους της εταιρείας για συνομιλίες.

Το σκάνδαλο ξέσπασε αφού η αμερικανική αρχή περιβαλλοντικής προστασίας ανακοίνωσε την Παρασκευή ότι η γερμανική αυτοκινητοβιομηχανία είχε χρησιμοποιήσει λογισμικό για πετρελαιοκίνητα αυτοκίνητα που παραποιούσε τις μετρήσεις για τις εκπομπές ρύπων, σε τουλάχιστον 11 εκατομμύρια οχήματα.

Αντιμέτωπος με πρόστιμα δισεκατομμυρίων είναι πλέον ο γερμανικός κολοσσός, που έχει βάλει στην άκρη τώρα 6,5 δισ ευρώ για να αντιμετωπίσει πιθανά δικαστικά έξοδα και εξωδικαστικές διευθετήσεις και παραδέχθηκε ότι το σκάνδαλο θα έχει μεγάλες επιπτώσεις στην κερδοφορία της.

Μετά την χθεσινή κατρακύλα της τάξεως του 17%, οι μετοχές της εταιρείας καταγράφουν πτώση 20% στο χρηματιστήριο της Φρανκφούρτης, επηρρεάζοντας και τον δείκτη DAX που καταγράφει απώλειες πάνω από 2,5%. Συνολικά, μέσα σε μια εβδομάδα, αναλυτές εκτιμούν ότι η Volkswagen έχει χάσει 28 δισ. ευρώ από την αξία της.

An iconic German brand: -20.1% pic.twitter.com/SJKAvN6njD — Holger Zschaepitz (@Schuldensuehner) Σεπτέμβριος 22, 2015

Η Volkswagen παραδέχθηκε ότι εφάρμοζε λογισμικό στα πετρελαιοκίνητα αυτοκίνητα για την αμερικανική αγορά, το οποίο λειτουργούσε μόνο όταν τα οχήματα περνούσαν από επίσημους ελέγχους για εκπομπές ρύπων, όπως δήλωσε την Παρασκευή η αμερικανική Αρχή Προστασίας του Περιβάλλοντος (EPA), που υπολόγισε ότι κατά τη διάρκεια της κανονικής οδήγησης, τα αυτοκίνητα με το λογισμικό μολύνουν 10 έως 40 φορές περισσότερο από τα επιτρεπόμενα όρια.

Θα παραιτηθεί ή όχι;

AP Photo/Jens Meyer

Η εφημερίδα Tagesspiegel και στη συνέχεια κι άλλα γερμανικά ΜΜΕ ανέφεραν το πρωί ότι ο διευθύνων σύμβουλος της VW, Μάρτιν Βίντερκορν, θα αντικατασταθεί στη συνεδρίαση του ΔΣ της εταιρείας την Παρασεκυή από τον Ματίας Μίλερ, τον επικεφαλής της μονάδας της Porsche. Η VW ωστόσο έσπευσε να το διαψεύσει, χαρακτηρίζοντας τις πληροφορίες «ανοησίες».

Σε κάθε περίπτωση, ο Βιντερκονρ, που έχει αναλάβει τα ηνία του κολοσού από τον Ιανουάριο το 2007 δεν θα πρέπει να νιώθει και πολύ σίγουρος για το μέλλον του. Διοικεί την VW επί εννέα χρόνια και σίγουρα θα τεθεί το ερώτημα πόσα γνώριζε για το σκάνδαλο. Τον Μάιο είχε υποσχεθεί «ένα ήρεμο μέλλον» για την εταιρεία μετά από την κερδοφόρα μάχη για την εξουσία που έδωσε στο ΔΣ.

Η Ανγκελα Μέρκελ ζήτησε απαντήσεις. «Δεδομένης της δύσκολης κατάστασης, πρέπει να δείξουμε ότι υπάρχει απόλυτη διαφάνεια στο ξεκαθάρισμα της υπόθεσης» τόνισε η καγκελάριος, μετά τη συνάντηση της σήμερα με τον Φινλανδό πρωθυπουργό Γιούχα Σιπίλα. «Το υπουργείο Μεταφορών είναι σε στενή επαφή με την εταιρεία και ελπίζω τα δεδομένα να τεθούν στο τραπέζι το συντομότερο δυνατόν».

Η Volkswagen είναι ένα από τα κορυφαία σύμβολα της Γερμανικής βιομηχανίας, έχουν παρουσιάσει την δεκαετία του 1930 από τα πλέον δημοφιλή φθηνά οικογενειακά αυτοκίνητα. Σήμερα απασχολεί περισσότερους από 500.000 εργαζόμενους σε όλο τον κόσμο, και στις θυγατρικές της, μεταξύ αυτών την Audi, την Bentley, την Seat και την Lamborghini.

Πώς αντιδρούν η Γαλλία, η Ιταλία και η Νότια Κορέα

AP Photo/Michael Sohn, File

Για να «καθησυχάσουμε» τους πολίτες φαίνεται «απαραίτητο» να διεξαχθούν έλεγχοι και στις άλλες ευρωπαϊκές αυτοκινητοβιομηχανίες, δήλωσε ο Γάλλος υπουργός Οικονομικών Μισέλ Σαπέν στον γαλλικό ραδιοσταθμό Europe 1, μετά την αποκάλυψη.

Οι αρμόδιες αμερικανικές αρχές αποκάλυψαν την Παρασκευή ότι 482.000 οχήματα Volkswagen και Audi, που είχαν κατασκευαστεί μεταξύ του 2009 και του 2015 και είχαν πωληθεί στις ΗΠΑ, ήταν εξοπλισμένα με ένα λογισμικό που μπορούσε να εντοπίσει αυτομάτως τους ελέγχους μέτρησης των ρύπων για να παραποιήσει τα αποτελέσματά τους.

Ερωτηθείς μια μέρα μετά την ιστορική πτώση της μετοχής της VW αν κρίνει απαραίτητο να διεξαχθεί έρευνα για εξαπάτηση στην Ευρώπη ή στη Γαλλία μετά τις αποκαλύψεις αυτές, ο Σαπέν απάντησε: «Είμαστε σε μια ευρωπαϊκή αγορά, με ευρωπαϊκούς κανόνες και αυτοί θα πρέπει να γίνονται σεβαστοί».

Στις ΗΠΑ οι αρμόδιες αρχές έχουν ήδη, σύμφωνα με μέσα ενημέρωσης, ξεκινήσει ποινική έρευνα κατά της κατασκευάστριας εταιρείας, ενώ στη Γερμανία οι αρχές έδωσαν εντολή για την άμεση διεξαγωγή «ενδελεχών ελέγχων στα μοντέλα ντίζελ» της αυτοκινητοβιομηχανίας αυτής.

Την ίδια ώρα στην Ασία, το υπουργείο Περιβάλλοντος της Νότιας Κορέας ανακοίνωσε σήμερα ότι οι εκπρόσωποι της γερμανικής αυτοκινητοβιομηχανίας εκλήθησαν από τις αρχές της Νότιας Κορέας για να συζητήσουν αύριο για τους ελέγχους για τους ρύπους στα οχήματα του ομίλου.

Η Volkswagen όπως επιβεβαίωσε εκπρόσωπός της σταμάτησε μέχρι νεωτέρας τις πωλήσεις των πετρελαιοκίνητων, τετρακύλινδρων μοντέλων VW και Audi στις ΗΠΑ.

Το ιταλικό υπουργείο Μεταφορών θα ανοίξει έρευνα και θα ζητήσει εξηγήσεις από τη γερμανική αυτοκινητοβιομηχανία Volkswagen και την Ομοσπονδιακή Αρχή Οδικής Κυκλοφορίας (KBA), σύμφωνα με σημερινή ανακοίνωση.

Το υπουργείο, εκφράζοντας «ανησυχία» για το θέμα, επιθυμεί να γνωρίζει «εάν οι ίδιες παράνομες ενέργειες, που έγιναν στις ΗΠΑ, όπου οι κανονισμοί έγκρισης είναι διαφορετικοί, έχουν γίνει και σε ό,τι αφορά τις εγκρίσεις… στην Ευρώπη και εάν αυτά τα οχήματα πουλήθηκαν στην Ιταλία».

Και ποινική έρευνα από τις ΗΠΑ

Το αμερικανικό υπουργείο Δικαιοσύνης άρχισε ποινική έρευνα σε βάρος της VW, έπειτα από τη παραδοχή της ότι εξαπάτησε όσον αφορά τις εκπομπές ρύπων περίπου 500.000 ντιζελοκίνητων οχημάτων που πούλησε στις ΗΠΑ. Σύμφωνα με πήροφορίες από το Γαλλικό Πρακτορείο, την έρευνα διεξάγει η διεύθυνση του υπουργείου που ασχολείται με τα θέματα που αφορούν τους φυσικούς πόρους.